บาทเปิด32.85/87ระยะยาวยังอ่อนค่า
เงินบาทเปิด 32.85/87 แนวโน้มระยะยาวยังอ่อนค่า กังวลเศรษฐกิจไทยฟื้นช้า
12 พ.ย. 2557

เงินบาทเปิด 32.85/87 แนวโน้มระยะยาวยังอ่อนค่า กังวลเศรษฐกิจไทยฟื้นช้า
นักบริหารเงิน เปิดเผยว่า เงินบาทเปิดตลาดเช้านี้อยู่ที่ระดับ 32.85/87 บาท/ดอลลาร์ ใกล้เคียงกับช่วงเย็นวานนี้ที่ปิดตลาดที่ระดับ 32.87/88 บาท/ดอลลาร์
วันนี้บาทคงจะยังนิ่งๆ ไม่เคลื่อนไหวมากนักเมื่อเทียบกับเมื่อวานนี้ โดยระยะยาวเงินบาทยังอาจอ่อนค่า หลังจากข่าวที่ผู้ว่าการธนาคารแห่งประเทศไทย(ธปท.) ออกมาระบุว่า เศรษฐกิจไทยไม่ได้ฟื้นตัวอย่างที่คาด ดังนั้นอาจมีความจำเป็นต้องใช้นโยบายการเงินที่ผ่อนคลาย ประกอบกับข่าวเรื่องนายกรัฐมนตรีของญี่ปุ่น ออกมาระบุว่าจะมีการเลือกตั้งใหม่ในเดือนธ.ค. 
"บาทวันนี้แนวโน้มน่าจะอ่อนค่าต่อ จากข่าวเมื่อวานผู้ว่าแบงก์ชาติออกมาบอกว่ายังมี room ที่จะลดดอกเบี้ยได้อีก จึงกดดันให้บาทอ่อนค่า หลังจากที่เศรษฐกิจไทยฟื้นตัวช้ากว่าคาด รวมทั้งข่าวที่นายกฯ อาเบะของญี่ปุ่น บอกว่าจะมีการเลือกตั้งในเดือนธ.ค. จึงกดดันให้เยนอ่อนค่า และบาทน่าจะอ่อนค่าตาม" นักบริหารเงิน ระบุ
นักบริหารเงิน คาดว่า วันนี้เงินบาทอาจจะเคลื่อนไหวในกรอบ 32.80-32.92 บาท/ดอลลาร์ ทั้งนี้หากเงินบาทอ่อนค่าหลุดระดับ 32.92 บาท/ดอลลาร์ไปได้ ก็มีแนวโน้มจะไปทดสอบที่ระดับ 33 บาท/ดอลลาร์ ซึ่งมีโอกาสจะได้เห็นภายในปลายปีนี้